KIRJALLINEN KYSYMYS P-3493/97 komissiolle esittäjä(t): W.G. van Velzen (PPE) (29. lokakuuta 1997)

Aihe: Määräävässä asemassa olevien toimijoiden tarjoamien uusien televiestintäpalvelujen valvonta

Alankomaalaisissa lehdissä ilmestyi 21. lokakuuta 1997 uutisia, jotka käsittelivät Alankomaiden televiestintämarkkinoiden valvontaa. Uutisten mukaan kansallisten sääntelyviranomaisten on joskus vaikeaa tai jopa mahdotonta tutkia sellaisten uusien (internet-) palvelujen tarjontaa, jota harjoittavat televiestintämarkkinoilla määräävässä asemassa olevat toimijat, jotka voivat täten aiheuttaa vaikeuksia markkinoilla oleville pienille toimijoille. Myös muissa EU-maissa sanottiin ilmenevän samanlaisia ongelmia.

1. Mitä mieltä komissio on televiestintämarkkinoilla määräävässä asemassa olevien toimijoiden harjoittamasta uusien palvelujen tarjonnasta, ottaen huomioon 30 päivänä kesäkuuta 1997 annetun direktiivin 97/33/EY ((EYVL L 199, 26.7.1997, s. 32. )) (yhteenliittämisdirektiivi) 8 artiklan yhdessä EY-sopimuksen 5, 86 ja 90 artiklan kanssa?

2. Onko komissio neuvotellut asiasta Alankomaiden hallituksen kanssa?

3. Onko komissio sitä mieltä, että olemassa olevien televiestintään liittyvien direktiivien perusteella jäsenvaltioiden on annettava kansallisille sääntelyviranomaisille laajat toimivaltuudet mitä tulee uusien palvelujen tarjonnan valvontaan?

4. Onko komissio valmis tekemään pikaisesti yleisen tutkimuksen Euroopan televiestintämarkkinoilla määräävässä asemassa olevien toimijoiden harjoittaman uusien palvelujen tarjonnan yhteensopivuudesta Euroopan oikeuden kanssa?

Komission jäsenen Karel Van Miertin komission puolesta antama vastaus (24. marraskuuta 1997)

1. Yhteisön lainsäädännössä ei ole määräyksiä, jotka estäisivät vakiintuneita teleoperaattoreita tarjoamasta uusia palveluja. Kuluttajat voivat hyötyä tällaisten palvelujen suuremmasta valikoimasta silloin kun markkinoilla toimii mahdollisimman paljon uusia palvelujen tarjoajia. Kilpailulainsäädännöllä, erityisesti EY:n perustamissopimuksen 86 artiklalla, pyritään estämään määräävässä asemassa olevia operaattoreita ryhtymästä toimintaan, joka vaikeuttaisi uusien markkinoille tulijoiden kilpailua uusilla markkina-alueilla tai tekisi sen mahdottomaksi. Sikäli kun uudet markkinoille tulijat ovat riippuvaisia vakiintuneista teleoperaattoreista uusien palvelujen tarjoamiseen tarvittavien toiminteiden osalta, sovelletaan 86 artiklan yleisiä periaatteita, erityisesti laittomien ristikkäistukien ja syrjinnän kieltoa.

Kilpailusta telepalvelumarkkinoilla 28 päivänä kesäkuuta 1990 annetussa direktiivissä 90/388/ETY ((EYVL L 192, 24.7.1990. )) tai televiestinnän yhteenliittämisestä soveltaen avoimen verkon tarjoamisen (ONP) periaatteita yleispalvelun ja yhteentoimivuuden varmistamiseksi 30 päivänä kesäkuuta 1997 annetussa direktiivissä 97/33/EY ei kummassakaan vaadita merkittävässä markkina-asemassa olevia yrityksiä pitämään erillistä kirjanpitoa jokaisesta harjoittamastaan uudesta toiminnasta. Direktiivissä 97/33/EY vaaditaan tosin vakiintuneita teleoperaattoreita pitämään erillistä kirjanpitoa yhteenliittämistoiminnoita ja muista toiminnoista sekä tarjoamaan muille toimijoille vastaavan laatuisia yhteenliittämistoiminteita ja -tietoja samoin edellytyksin kuin omille yksiköilleen, tytäryhtiöilleen tai liikekumppaneilleen.

2. Osana kilpailusääntöjen hajautettua täytäntöönpanoa komissio on säännöllisesti yhteydessä sekä televiestinnän sääntelystä että kilpailusta vastaaviin Alankomaiden viranomaisiin. Nämä yhteydenpidot ulottuvat kilpailusääntöjen mukaisiin yksittäisiin valituksiin, mukaan lukien vakiintuneiden teleoperaattorien uusia markkinoille tulijoita kohtaan tekemiä väärinkäytöksiä koskevat valitukset.

3. Voimassa olevissa televiestintädirektiiveissä edellytetään jäsenvaltioita myöntämään kansallisille sääntelyviranomaisilleen tarvittavat valtuudet määrätyillä aloilla, kuten yhteenliittämistä koskevien kiistojen alalla. Yhteisön tason tai kansalliset kilpailuviranomaiset tarkastelevat tapauksia, joissa määräävässä asemassa olevien yhtiöiden väitetään käyttävän väärin asemaansa. Yhteisön lainsäädännön yleisenä ja tärkeänä periaatteena on kuitenkin, että kaikkien kansallisten viranomaisten ja näin ollen myös televiestintäalan sääntelyviranomaisten on varmistettava, että kaikki heidän toteuttamansa toimet ovat yhdenmukaisia yhteisön kilpailulainsäädännön kanssa. Tästä syystä viranomaisten edellytetään pidättyvän toiminnasta, joka heikentäisi yhteisön kilpailusääntöjen mukaisten oikeuksien tehokasta suojelua. ((Katso tiedonantoluonnos televiestintäalan liittymäsopimuksista, EYVL C 76, 11.3.1997. ))

4. Neuvoston asetuksen 17/62, joka on perustamissopimuksen 85 ja 86 artiklan ensimmäinen täytäntöönpanoasetus ((EYVL 13, 21.2.1962. )), 12 artiklassa annetaan komissiolle lupa suorittaa joillakin elinkeinoelämän aloilla yleinen tutkimus, jos on aihetta epäillä, että kyseisen alan kilpailu on rajoittunutta tai vääristynyttä. Tällaisen tutkimuksen on asetuksen 17/62 mukaisesti liityttävä kuitenkin tiettyyn elinkeinoelämän alaan eikä sitä näin ollen voitaisi toteuttaa sellaisesta laajasta ja määrittelemättömästä käsitteestä kuin vakiintuneiden teleoperaattorien tarjoamat ¨uudet palvelut¨.